በትግራይ የህወሃት ተቃዋሚ ፓርቲ የዓረና ሕዝብ ግንኙነት ኃላፊ አቶ አምዶም ገብረስላሴ እንደሚሉት ከሆነ ደግሞ፣ ‹‹ችግሩ የተከሰተባቸው የአፋር፣ የሶማሊ፣ የኦሮሚያና የአማራ ክልሎች ቀደም ብለው እንቅስቃሴ በመጀመር አፋጣኝ ምላሽ ለመስጠት ሞክረዋል፡፡ በትግራይ ግን ለሕዝብ እንኳን ደፍረው ይፋ ያደረጉት በመስከረም ወር መጨረሻ ላይ ነው፡፡ ነገር ግን ሰዎች መሞት የጀመሩት በነሐሴና በመስከረም ወር መጀመርያ ነው፤ የኢሕአዴግ መንግሥት ከደርግም ሆነ ከኃይለ ሥላሴ ስህተቶች እየተማረ አይደለም፡፡ ሦስቱም ሥርዓቶች ድርቁንና ረሃቡን ለመደበቅ ሞክረዋል፡፡ አሁን ያለው መንግሥት ችግሩ አፍጥጦ ስለወጣበት እንጂ ለመደበቅ ሞክሮ ነበር፤›› ሲሉ ይከሳሉ፡፡
